পুলিশের জালে পানাগড় কাণ্ডের মূল অভিযুক্ত বাবলু যাদব

পূর্ব বর্ধমান: পানাগড় কাণ্ডে (Panagarh Murder Case) চার দিন পর গ্রেফতার হলেন মূল অভিযুক্ত বাবলু যাদব (Bablu Yadav)। তরুণী সুতন্দ্রা চট্টোপাধ্যায়ের মৃত্যুর ঘটনায় তাঁর ভূমিকা স্পষ্ট হওয়ার পরই কাঁকসা থানার পুলিশ (Police) তাঁকে গ্রেফতার (Arrested) করে। তবে এখনও অধরা রয়েছে তাঁর তিন সঙ্গী। তাঁদের খোঁজে তল্লাশি চালাচ্ছে পুলিশ। এদিকে, অভিযুক্তদের কঠিনতম শাস্তির দাবিতে সরব হয়েছেন মৃতার মা তনুশ্রী চট্টোপাধ্যায়।

প্রসঙ্গত, সুতন্দ্রা চট্টোপাধ্যায়ের মৃত্যুর পর উঠে আসে একটি সাদা গাড়ির কথা। এই গাড়ির যাত্রীরা ওই রাতে তাঁকে ও তাঁর সঙ্গীদের উত্যক্ত করছিল বলে অভিযোগ ওঠে। জানা যায়, অভিযুক্তদের ওই সাদা ‘ক্রেটা’ গাড়িটির মালিক বাবলু যাদব। তিনি ঘটনার সময় চালকের আসনে ছিলেন।

আরও পড়ুন: নিউটাউনে নাবালিকাকে যৌন নিগ্রহ, গ্রেফতার রং মিস্ত্রি

এদিকে স্থানীয়ভাবে প্রভাবশালী হিসেবে পরিচিত বাবলু যাদব পেশায় গাড়ির পুরোনো যন্ত্রাংশের ব্যবসায়ী। তাঁর ব্যবসা মূলত পানাগড়ের কাওয়ারি বাজার এলাকায়। কিছুদিন আগে তাঁর এক কর্মী দুর্ঘটনার কবলে পড়ে হাসপাতালে ভর্তি হলে, রবিবার রাতে তাঁকে দেখতে যান বাবলু ও তাঁর সঙ্গীরা।

পুলিশি তদন্তে উঠে এসেছে, ফেরার পথে বাবলুর গাড়ির সঙ্গে সুতন্দ্রাদের গাড়ির রেষারেষি শুরু হয়। এরপর রাইস মিল মোড়ে বাবলুর গাড়ি দাঁড় করিয়ে তাঁদের মারধোর করে সুতন্দ্রাদের গাড়ির যাত্রীরা এবং তাদের গাড়ির চাবি কেড়ে নেয়। তবে সুতন্দ্রার গাড়ির চালকের দাবি, উল্টো ওই সাদা গাড়িতে থাকা যুবকেরাই ইভটিজিং করছিলেন সুতন্দ্রাকে। এর ফলস্বরূপ এই মর্মান্তিক ঘটনা ঘটে। তবে গোটা ঘটনার তদন্তে নেমেছে পুলিশ।